text: Tal R
  
  publiceret: 2023-08-09 10:48:59+02:00
  Tal R, med det fulde navn Tal Shlomo Rosenzweig, er en dansk postmodernistisk billedkunstner. Han er især kendt for sine farvestrålende malerier, der som regel er kvadratiske med et bredt ensfarvet felt i bunden af lærredet. Tal R arbejder dog også med skulptur, collage, installationer, fotografi og kunstbøger.
  Tal R's værker er som regel sammensat af mange forskellige elementer fra vidt forskellige sammenhænge; fx mødes 1970'ernes R&B-sanger Ike Turner (1931-2007) med det sene 1800-tals Skagensmaler Anna Ancher i maleriet Ike og Ancher (2001).
  Tal R er uddannet på Det Kongelige Danske Kunstakademi i årene 1994-2000. Han begyndte at udstille, allerede mens han var elev på kunstakademiet, bl.a. som en del af udstillingsfællesskabet Kørners Kontor. Han har udstillet mange steder i både Danmark og udlandet.
  Tal R er ofte blevet beskrevet som en tingfinder, der indsamler forskellige genstande, som han finder på sin vej og gemmer til senere brug. Tilsvarende er Tal R's kunstneriske stil ofte blevet sammenlignet med en DJ, der sampler forskellige musikstykker – altså samler og manipulerer enkelte brudstykker og kombinerer dem med andre brudstykker til nye helheder.
  Når Tal R kombinerer de forskellige ting og brudstykker af billeder til nye kunstværker, kan det umiddelbart se helt tilfældigt ud. De ting, Tal R kombinerer, er imidlertid altid sat sammen ud fra en række associationer og fællestræk, som bare ikke virker nærliggende for andre – ligesom DJ'en er god til at høre små nuancer i et musikstykke og få dem til at passe i et andet musikstykke, der umiddelbart lyder helt anderledes. Fx har Ike Turner og Anna Ancher i Ike og Ancher det til fælles, at de begge havde en meget rund frisure (henholdsvis afrohår og nakkeknold), og at deres ægtefæller (Tina Turner og Michael Ancher) også var berømte.
  Tal R henter en del af sin inspiration gennem forskellige samarbejder med andre kunstnere. Et af de mest kendte er det kunstnerdreven udstillingssted Kørners Kontor. Derudover har Tal R bl.a. været en del af følgende samarbejder:
  I 2009 stiftede Tal R designkollektivet Moonspoon Saloon sammen med designerne Sara Sachs og Evren Tekinoktay (født 1972). Senere kom fotografen Noam Griegst (født 1970) og stylisten Melanie Buchhave også til. Deres fælles mål var at designe 99 styles i hver 99 eksemplarer. Dette mål opnåede de i 2017, hvorefter de stoppede samarbejdet.
  Moonspoon Saloon blev kendte for deres farverige og humoristiske stil, hvor forskellige stilarter blev kombineret på vidt forskellige måder. For eksempel designede Tal R tørklæder, der var syet af små stykker af kostbare silketørklæder fra modehuset Hermès.
  I 2009 blev Moonspoon Saloon præmieret af to udvalg under Statens Kunstfond for at kombinere mange kunstneriske genrer, bl.a. kunst, mode, performance og musik.
  Tal R har ved flere lejligheder udstillet sammen med de tyske kunstnere Daniel Richter (født 1962) og Jonathan Meese (født 1970), bl.a på Holstebro Kunstmuseum (The Men Who Fell From Earth, 2017). Her havde de tre kunstnere opbygget en slags museum i museet med forskellige kuriøsiteter, som de udstillede side om side med deres individuelle værker samt en række fælles videoværker. I både videoværker og i udstillingskataloget var kunstnerne udklædt i sære kostumer og lå fx i bunker ovenpå hinanden, mens de foregav at læse bøger om hinandens kunst. På den måde fremstillede de kunstnere som en særlig slags mennesker, som for andre virker uforståelige.
  Derudover har Tal R og Jonathan Meese udstillet sammen flere gange med forskellige versioner af installationen Mutter/Mother, bl.a. på Kunsthalle Düsseldorf (2015). Her kombinerer de en række bizarre opstillinger af mannequindukker med symbolske genstande, graffiti, alverdens dimser samt billeder af Sigmund Freud og andre henvisninger til psykoanalysen og moderkomplekset.
  I samarbejdet med Jonathan Meese spiller Tal R på en forestilling om, at han deler noget af sit følelses- og familieliv med publikum. Det er dog uklart, om de tilsyneladende selvbiografiske elementer reelt har noget med Tal R's privatliv at gøre. Denne måde at foregive et kig ind i privaten på kan også ses i Tal R's bogudgivelse Everybody Please Go Home (1997).
  Tal R har udstillet på en lang række danske museer, bl.a. ARoS Aarhus Kunstmuseum (The Virgin, 2013), Louisiana (Academy of Tal R, 2017), Glyptoteket (Animals & People/Dyr & mennesker, 2020) og Kunsten – Museum of Modern Art Aalborg (Tal R & Mamma Andersson – About Hill, 2022). Han har desuden udstillet i mange andre lande, bl.a. i Brasilien, Israel, Japan, Rusland, Tyskland og USA.
  Tal R har udført flere offentlige udsmykninger, bl.a. maleriet Et skib er ikke en ø til Takkelloftets foyer i Operaen i København (2004), et vægmaleri af Nyhavn i Kronprins Frederiks arbejdsværelse i Frederik 8.s Palæ på Amalienborg (2010) og installationen Jeg har været indlagt på den lyserøde i Nyt Psykiatrisk Center på Aarhus Universitetshospital Skejby (2015-2018).
  Tal R er repræsenteret på en række museer, bl.a. Statens Museum for Kunst, Kobberstiksamlingen, Holstebro Kunstmuseum, Horsens Kunstmuseum og Louisiana.
  Tal R har modtaget flere priser, bl.a. Carnegie Art Award (2002), Eckersbergs Medalje (2004) og Ny Carlsbergfondets Kunstnerlegat (2016).
  Tal R var i perioden 2005-2014 professor ved Kunstakademie Düsseldorf og har desuden undervist ved kunstakademiet i Helsinki (2000) og ved Hochschule für Bildende Künste i Hamburg (2003).